एक दिन सुभद्रा रैवतक पर्वत पर देवपूजा करके लौट रही थी, तब अवसर पाकर अर्जुन ने बलपूर्वक उसे उठाकर रथ में बिठा लिया। सैनिकों ने सुभद्राहरण का समाचार राजसभा में पहुँचाया। सभी यादव अर्जुन से युद्ध करने के लिए तैयारी करने लगे। तभी बलराम जी ने सबको रोका और कृष्ण जी से कहा कि जनार्दन! तुम्हारी इस चुप्पी का क्या अभिप्राय है? तुम्हारा मित्र समझकर सबने अर्जुन का इतना सम्मान किया, परन्तु उसने जिस पत्तल में खाया, उसी में छेद किया। ऐसा करके अर्जुन ने हमारा अपमान किया है। यह सुनकर श्रीकृष्ण बोले कि अर्जुन ने हमारा अपमान नहीं सम्मान किया है। उसने हमारे वंश की महत्ता समझकर ही हमारी बहन का हरण किया है। सुभद्रा और अर्जुन की जोड़ी बहुत ही सुन्दर होगी। यह सुनकर सब लोगों ने श्रीकृष्ण की बात मान ली।